บทที่ 2
การป้องกันและระงับอัคคีภัย
2.1 ทฤษฎีของการเกิดเพลิง
การสันดาปหรือการเผาไหม้ (COMBUSTION) คือ กระบวนการเปลี่ยนแปลงของเชื้อเพลิงที่ได้รับความร้อนและทำปฏิกิริยารวมตัวกับออกซิเจนจนเกิดความร้อนสะสม ขึ้นอย่างมากมาย ทำให้อะตอมของเชื้อเพลิงแยกตัวออกเป็นอนุภาคเล็ก ๆ จนถึงขั้นเกิดการลุกไหม้ขึ้นเป็นเปลวไฟ
อัคคีภัย
คือ อันตรายที่เกิดจากไฟ ที่ขาดการควบคุมจนเกิดการลุกลามต่อเนื่องเป็นเพลิงสร้างความเสียหายให้แก่ชีวิต ทรัพย์สิน ร่างกายและสิ่งแวดล้อม
องค์ประกอบของไฟ (FIRE TRANGLE)

การที่จะเกิดเป็นไฟได้นั้นจะต้องประกอบด้วยองค์ประกอบ 3 อย่าง คือ
1.  เชื้อเพลิง (FULE)
เชื้อเพลิงมีอยู่ 3 สถานะ คือ
- เชื้อเพลิงแข็ง (SOLID FULE)

- เชื้อเพลิงเหลว  (LIQUID FULE)

- ก๊าซ (GASES)

2.  ออกซิเจน (OXYGEN)

โดยทั่วไปจะมีออกซิเจนอยู่ในอากาศประมาณ 21 %

3.  ความร้อน (HEAT)

ความร้อนที่ทำให้เกิดปฏิกิริยาทางเคมีในการลุกไหม้ มี  2 ระยะ คือ
ระยะที่ 1.  จุดวาบไฟ (FLASH POINT) คืออุณหภูมิความร้อนที่เชื้อเพลิงได้รับสะสมจนถึงจุดที่เชื้อเพลิงคายไอออกมา
ระยะที่ 2.  จุดชวาลหรือจุดติดไฟ (IGNITION POINT )หรือ (IGNITION TEMPERRATURE) หรือ(FIRE POINT)
เชื้อเพลิง
สารเชื้อเพลิง
สารเชื้อเพลิงที่พบมากในโรงงานอุตสาหกรรมหรือบ้านเรือน ได้แก่
1.  น้ำมันเตา น้ำมันเชื้อเพลิง 
2.  สารละลายต่างๆ เช่น ทินเนอร์ แอลกอฮอลล์ อะซิโตน
3.  น้ำมันหล่อลื่น จารบี

4.  สีพ่น สีน้ำมันต่างๆ
5.  สารเคมีบางชนิด
6.  น้ำยาทำความเย็น เช่น แอมโมเนีย เมลทิล คลอไรด์
7.  พลาสติกและสารโพลิเมอร์
8.  น้ำมันไฮโดรลิค และท่อไฮดรอลิค
9.  ไม้และผลิตภัณฑ์ไม้
10.  กระดาษต่าง ๆ
สารกึ่งเชื้อเพลิง

นอกจากสารที่เป็นเชื้อเพลิงโดยตรงในสภาวะปกติแล้ว ยังมีสารกึ่งเชื้อเพลิงซึ่งจะลุกติดไฟได้เมื่ออยู่ในสภาวะเชื้อเพลิงเข้มข้นมาก ๆ หรืออุณภูมิสูง ๆ อีกด้วย สารดังกล่าว ได้แก่

1.  สารประกอบฮาโลเจนของสารประกอบอินทรีย์
2.  พลาสติกและโพลิเมอร์แบบต่าง ๆ เช่น พลาสติกหุ้มสายไฟ
3.  โฟมและยางซิลิโคน
4.  โลหะไวไฟที่อยู่ในรูปแบบเป็นแท่งหรือก้อน เช่น  อลูมิเนียม  แมกนีเซียม ฯลฯ
5.  ซีลกันรั่วต่าง ๆ  โอริง  แผ่นไดอะแฟรม  และยางรองวาล์วต่าง ๆ
การควบคุมเชื้อเพลิง


เชื้อเพลิงแข็ง (SOLID FULE) โดยปกติสามารถควบคุมได้ง่ายเพราะมองเห็นได้ จึงสามารถตรวจสอบ และติดตามการใช้ได้ง่าย
 
เชื้อเพลิงเหลว (LIQUID FULE) เมื่อได้รับความร้อนจะระเหยตัวกลายเป็นไอเพิ่มขึ้น  และหากไอเชื้อเพลิงที่ลอยอยู่เหนือผิวหน้าของเชื้อเพลิง ไม่มีการระบายถ่ายเทออกจะสะสมตัว จนมีปริมาณความเข้มข้นมากถึงจุดลุกติดไฟ  ก็จะติดไฟได้เมื่อเกิดประกายไฟ
เชื้อเพลิงก๊าซ (GASES) มีการควบคุมการใช้ได้ลำบากขึ้นเพราะมองไม่เห็น และเมื่อรั่วหรือระเหยแล้ว ไม่อาจควบคุมปริมาณหรือติดตามควบคุมได้ โดยเฉพาะก๊าซส่วนใหญ่โปร่งใส ไม่อาจมองเห็นได้ด้วยตาเปล่า
หรือไม่มีกลิ่น   ส่วนก๊าซหุงต้มได้ผสมกลิ่นไว้ แล้ว เพื่อความปลอดภัยพอสมควร แต่ก๊าซในโรงงานอุตสาหกรรมบางชนิดเกิดขึ้น โดยไม่ตั้งใจ อาทิ ก๊าซคาร์บอนมอนอกไซด์ ซึ่งเกิดจากการเผาไหม้ที่ไม่สมบูรณ์ จะเป็นอันตรายมากเพราะไม่มีกลิ่น
ก๊าซที่เกิดขึ้นจากการเผาไหม้
1.  ก๊าซคาร์บอนมอนอกไซด์ (CARBON  MONOXIDE) เป็นก๊าซพิษที่มีอันตรายอย่างสูงต่อคนและเกิดขึ้นได้มากเสมอในการเผาไหม้ในบริเวณจำกัด อันตรายต่อคน คือ ถ้าผสมอยู่ในอากาศคิดเป็นเปอร์เซ็นโดยปริมาตร ถ้าเกิน  0.05 % มีอันตราย ถ้ามีอยู่ 0.16 % ทำให้หมดสติใน 2 ชั่วโมง ถ้ามีอยู่ 1.26 % จะหมดสติภายใน 1 - 3 นาที ของการหายใจ และอาจถึงชีวิตได้นอกจากความเป็นพิษแล้ว ก๊าซคาร์บอนมอนอกไซด์ยังเป็นก๊าซเชื้อเพลิงอีกด้วย เมื่อมีความเข้มข้นในอากาศสูงๆสามารถลุกไหม้และเกิดการระเบิดได้อย่างรุนแรง เพลิงไหม้ในบริเวณที่โล่งแจ้งจะมีอันตรายจากก๊าซคาร์บอนมอนอกไซด์น้อยลงไป
2.  ก๊าซคาร์บอนไดออกไซด์ (CARBON DIOXIDE) เกิดจากการเผาไหม้อย่างสมบูรณ์แบบ  ไม่เป็นเชื้อเพลิงและไม่ก่ออันตรายแก่ร่างกายโดยตรง  แต่จะทำให้ร่างกายขาดออกซิเจน  ถ้าก๊าซมีความเข้มในอากาศเกินกว่า  5 % โดยปริมาตร  จะมีอันตรายและทำให้ผู้สูดดมหมดสติได้

3.  ก๊าซไฮโดรเจนไซยาไนด์ (HYDROGEN CYANIDE) เป็นก๊าซพิษที่มีความรุนแรงมากกว่าก๊าซคาร์บอนมอนอกไซด์มาก  ส่วนผสมในอากาศ  100  ppm  มีผลให้สูดดมหมดสติและเสียชีวิตได้ในเวลา  30 - 60  นาที  ก๊าซนี้เกิดจากการเผาไหม้ส่วนประกอบไฮโดรคาร์บอน  ที่มีองค์ประกอบของคลอรีน  เช่น  พวกพลาสติก  ยาง  เส้นใย  ขนสัตว์  หนังสัตว์  ไม้  หรือผ้าไหม  เป็นก๊าซที่เบากว่าอากาศ  จึงมีอันตรายมากในการเผาไหม้ในอาคารหรือบริเวณจำกัดต่าง ๆ
4.  ก๊าซฟอสจีน (PHOSGENE) เกิดจากการเผาไหม้สารประกอบไฮโดรคาร์บอนที่มีส่วนประกอบของคลอรีน เช่นคาร์บอนเตตระคลอไรด์ ฟรีออน (น้ำยาทำความเย็น)  หรือเอธิลลีนไดคลอไรด์  เป็นก๊าซที่มีพิษสูงมาก  ได้รับเพียง  25  ppm  ในอากาศ  เวลา  30 - 60  นาที  อาจทำให้เสียชีวิตได้  
5.  ก๊าซไฮโดรเจนคลอไรด์ (HYDROGEN CHLORIDE) เป็นก๊าซพิษที่เกิดจากการเผาไหม้สารที่มีองค์ประกอบของคลอร์รีน มีสภาพเป็นกรดและทำอันตรายได้เช่นกันแม้จะไม่รุนแรงเท่ากับก๊าซฟอสจีนหรือก๊าซไฮโดรเจนไซยาไนด์ ก็ตาม
6.  ก๊าซไฮโดรเจนซัลไฟด์ (HYDROGEN SULFIDE) เกิดจากการเผาไหม้ที่ไม่สมบูรณ์ของวัสดุพวกยาง พรม ไม้ ขนสัตว์หรือวัสดุอื่นใด ที่มีกำมะถันผสมอยู่เป็นก๊าซที่มีอันตรายมาก เพียง 400 - 700 ppm. ในอากาศได้รับนาน  30-60 นาที ทำให้เสียชีวิตนอกจากนั้นยังเป็นก๊าซเชื้อเพลิงซึ่งลุกติดไฟได้อีกด้วยแต่ไม่ถึงขั้นเกิดระเบิดมีกลิ่นคล้ายไข่เน่า มักจะเรียกว่า “ก๊าซไข่เน่า” มีฤทธิ์ทำลายเนื้อเยื่อต่าง ๆ ได้มาก
7.  ก๊าซซัลเฟอร์ไดออกไซด์ (SULFUR DIOXIDE) เกิดจากการเผาไหม้สมบูรณ์ของกำมะถัน ในอากาศที่เป็นก๊าซพิษความเข้มข้นเพียง 150 ppm. ในอากาศ  ทำให้เสียชีวิตได้ในเวลา 30 - 60 นาที เมื่อผสมกับน้ำหรือความชื้นที่ผิวหนังจะเกิดกรดกำมะถันซึ่งมีฤทธิ์กัดอย่างรุนแรง  ผู้ได้รับก๊าซนี้จึงมีอาการสำลักและหายใจไม่ออกอย่างฉับพลัน
8.  ก๊าซแอมโมเนีย (AMMONIA) เกิดจากการเผาไหม้ไม้ ขนสัตว์ ผ้าไหม น้ำยาทำความเย็น หรือสารอื่นที่สารประกอบของไนโตรเจน และไฮโดรเจน มีกลิ่นฉุนรุนแรงทำให้เกิดความรำคาญ ทำลายเนื้อเยื่อ แต่ไม่มีตัวเลข อัตราส่วนที่ทำให้เสียชีวิต 
9.  ออกไซด์ของก๊าซไนโตรเจน (OXIDE  OF  NITROTEN) ได้แก่ ก๊าซไนตริกออกไซด์  ไนตรัสออกไซด์  และไนโตรเจนเตตระออกไซด์  เกิดจากการเผาไหม้ไม้  ขี้เลื่อย  พลาสติก  ยางที่มีไนโตรเจนผสมสีและแลคเกอร์บางชนิด  ปริมาณ 100 ppm. ในอากาศทำให้เสียชีวิตได้ภายใน 30 นาที
10.  ก๊าซอะโครลีน (ACROLEIN) เป็นก๊าซเนื่องจากการเผาไหม้สารที่เป็นไขมัน มีอุณหภุมิ 300 องศาเซลเซียต และอาจเกิดจาการเผาไหม้สี และไม้บางชนิด เป็นก๊าซที่มีอันตรายสูงประมาณ 150 - 240 ppm. ในอากาศ ทำให้ผู้สูดดมเสียชีวิตได้ภายใน 30 นาที เมื่อได้รับจะทำให้คนเจ็บสูญเสียอวัยวะสัมผัสและหายใจไม่ออก หากหลบหนีจากบริเวณอันตรายได้ไม่ทัน
11.  ไอโลหะ (METAL FUMES) คือไอของโลหะหนักต่าง ๆ ที่เกิดขึ้นเมื่อโลหะนั้นได้รับความร้อนสูง เช่น ไอปรอท ไอตะกั่ว ไอสังกะสี ไอดีบุก ส่วนใหญ่จะเกิดจากเพลิงที่ไหม้โรงผลิตหรือโรงเก็บอุปกรณ์ทางอิเลคทรอนิกส์ จะเกิดไอโลหะได้มาก และไอเหล่านี้มีอันตรายสูง
12.  เขม่าและควันไฟ (SOOT AND SMOKE) เขม่าคือก้อนหรือเศษของวัสดุที่ยังเผาไหม้ไม่หมดจะมีลักษณะเป็นผงหรือละออง ส่วนควันไฟเป็นสารผสมระหว่าง เขม่า ขี้เถ้าและวัสดุต่าง ๆ ที่เกิดจากกองเพลิงรวมทั้งพวกก๊าซและไอต่าง ๆ ด้วย ผลของเขม่าและควันไฟคือทำให้ผู้ป่วยสำลักและอาจถูกเผาตามร่างกายรวมทั้งปิดบังทางออกต่างๆทำให้หนีออกจากบริเวณอันตรายไม่ทัน
นอกจากสารพิษต่าง ๆ 12 ประการที่กล่าวมาข้างต้นแล้วเมื่อเกิดเพลิงไหม้สิ่งที่ติดตามมา คือ ความร้อนและเปลวไฟจากการวิเคราะห์ พบว่า เมื่อเริ่มเกิดเพลิงไหม้ อุณหภูมิบรรยากาศรอบ ๆ จะสูงขึ้นอย่างรวดเร็วในช่วง 3 นาทีแรกอุณหภูมิอากาศยังสูงไม่เกิน 70 องศาเซลเซียส ซึ่งเป็นอุณหภูมิที่เราสามารถทนได้ หลังจากนั้นอุณหภูมิจะสูงขึ้นอย่างรวดเร็ว ดังนั้นในการดับเพลิงหรือหนีไฟควรรีบกระทำแต่เนิ่น ๆ ก่อนที่ร่างกายจะไม่สามารถทนความร้อนได้และขาดอากาศหายใจ
การพัฒนาของไฟ
การพัฒนาของไฟ (FIRE DEVELOPMENT) หมายถึง การเริ่มขยายตัวของไฟไปจนถึงการมอดของไฟเป็นปฏิกิริยาทางเคมีและฟิสิกส์ ในการศึกษา เรื่องไฟจึงมีความจำเป็นอย่างยิ่งที่จะต้องศึกษาให้เข้าใจเพราะไฟ
เป็นสิ่งที่มีการเปลี่ยนแปลงพัฒนา หรือมีพลวัต (DYNAMIC) อยู่ตลอดเวลา เมื่อทำการศึกษา เราพบว่าพฤติกรรมการเกิดไปจนถึงดับ ว่าเป็นอย่างไร และมีอะไรบ้าง ทั้งนี้เพื่อที่จะนำไปหาวิธีการป้องกันและคุ้มครอง อันตรายจากอัคคีภัยต่อไป 
ในด้านการพัฒนาของไฟ จะเป็นการศึกษาในแต่ละขั้นตอนของการเกิดการขยายตัว  และการมอดของไฟ  ซึ่งเป็นไฟที่อยู่ในห้องหรือพื้นที่ที่มีการปกคลุมอยู่  โดยสังเกตจากช่วงเริ่มต้นของไฟ    แล้วพัฒนาจนเป็นไฟที่ลุกลามเต็มที่แล้วดับลงหรือพัฒนาได้ไม่มากแล้วดับลง  เป็นต้น
การพัฒนาของไฟแบ่งเป็นขั้นตอนได้ดังนี้
1. ไฟระยะเริ่มเติบโต (GROWTH PERIOD) 

เป็นระยะเริ่มแรกของไฟที่ลุกติดวัสดุเชื้อเพลิงอยู่ในช่วง 1 - 2 นาที ความร้อน (HEAT) จะทำให้วัสดุใกล้เคียงเริ่มคายอนุภาคเล็ก ๆ เนื่องจากผลของความร้อน โดยสังเกตจะเห็นเป็นควันสีเทา ๆ ลอยขึ้นมาจากนั้นก็เกิดเป็นเปลวไฟซึ่งอุณหภูมิในห้องประมาณ 38 องศาเซลเซียส
2. ช่วงลุกไหม้อย่างต่อเนื่อง 

หลังจากการลุกไหม้ผ่านมาได้ 4 - 5 นาที ความร้อนจากการลุกไหม้จะลอยขึ้นสูงชั้นบนและกระทบเพดานก็จะกระจายออกทุกทิศทางควันและความร้อนจะลอยขึ้นสู่เพดานมากขึ้น บริเวณที่ไอร้อนกระทบกับเพดานจะไม่มีออกซิเจน ส่วนบริเวณตอนล่างที่สัมผัสกับอากาศก็จะเกิดการสันดาปลุกเป็นเปลวไฟ ม้วนเคลื่อนไปมาตามฝ้าเพดานในขณะเดียวกันก็ส่งรังสีความร้อนไปยังวัตถุอื่นในห้องจนเกิดการคายไอออกมาเรื่อย ๆ โดยมีอุณหภูมิประมาณ 700 องศาเซลเซียส
3. ช่วงลุกไหม้อย่างฉับพลัน (FLASHOVER)

เป็นช่วงที่ผ่านการลุกไหม้ผ่านไป 7 - 8 นาที วัสดุเชื้อเพลิงต่างๆในห้องได้คายไอออกมาเป็นปริมาณมากและเหมาะสมกับสัดส่วนของออกซิเจน และความร้อนที่มีอยู่แล้วในห้อง ทำให้เกิดการลุกไหม้อย่างฉับพลันโดยมีอุณหภูมิประมาณ 1,000 องศาเซลเซียส และแผ่รังสีความร้อนออกมาประมาณ 25 kW/m2
โดยวัสดุเชื้อเพลิงซึ่งเป็นควันและไอในห้องจะถูกเผาไหม้เกือบหมด
4. ช่วงลุกไหม้เต็มที่

จะมีอุณหภูมิประมาณ 1,300 องศาเซลเซียส โดยขึ้นอยู่กับปัจจัยต่าง ๆ เช่น ปริมาณเชื้อเพลิง ความหนาแน่นของเชื้อเพลิง รูปร่างและตำแหน่งที่ตั้งของเชื้อเพลิง ปริมาณอากาศ ลักษณะทางเลขาคณิตของห้องและคุณสมบัติของสิ่งต่างๆรอบบริเวณนั้น
5. ช่วงไฟเริ่มมอด
เมื่อพัฒนาถึงขั้นเต็มที่แล้วและไม่มีเชื้อเพลิงมาเพิ่มหรือขาดออกซิเจนไฟจะค่อย ๆ ดับลง
ไฟที่คุไหม้
ไฟที่คุไหม้  แบ่งได้เป็น  2 ระยะ  คือ
1. ระยะเริ่มคุไหม้

หลังจากไฟเริ่มลุกติดเชื้อเพลิงในช่วงแรก  ถ้าไฟขาดออกซิเจนหรือเชื้อเพลิงไฟนั้นก็จะค่อยมอดดับลง  แต่ถ้ายังมีเชื้อเพลิงและออกซิเจนอยู่  ไฟนั้นจะคงลุกไหม้แบบคุ  แต่ยังปล่อยความร้อนออกมาเรื่อย ๆ  เนื่องจากออกซิเจนเริ่มน้อยลงทำให้อุณหภูมิภายในห้องสูงและไอจากสารเชื้อเพลิงจะมีมากขึ้นอุณหภูมิจะอยู่ที่ประมาณ  700 องศาเซลเซียส
2. การระเบิดหวนกลับ (BACKDRAFT)

เมื่ออุณหภูมิภายในห้องสูงขึ้นและไอจากสารเชื้อเพลิงมีจำนวนมาก  แต่ยังขาดออกซิเจนซึ่งเป็นองค์ประกอบสำคัญในการลุกไหม้  ดังนั้นเมื่อมีการเปิดประตูหรือเจาะผนัง  ทำให้ออกซิเจนกลับเข้าไปภายในได้และจะเกิดการลุกไหม้อย่างรวดเร็วในระยะเวลาสั้นมาก  ซึ่งก็เป็นเสมือนเป็นการระเบิดนั่นเองซึ่งกรณีที่อากาศหวนกลับไปในห้องทำให้เชื้อเพลิงติดไฟอย่างรวดเร็วอีกครั้ง (BACKDRAFT)ในบางครั้งเรียกว่า SMOKE EXPLOSION (การระเบิดของควัน) นักผจญเพลิงจึงกลัวความร้ายแรงและต้องระมัดระวังเป็นอย่างมาก   ซึ่งบางครั้งทำให้เกิดความสับสนกับคำว่า FLASOVER ซึ่งที่จริงแล้วปรากฏการณ์ทั้งสองอย่างนั้นไม่เหมือนกัน
การเกิดปรากฏการแฟลชโอเวอร์ (FLASOVER)

FLASOVER  หมายถึง  การเกิดวาบไฟพร้อมกัน  แสงจากการวาบไฟ ควันและความร้อน เป็นสิ่งที่เกิดขึ้นจากกระบวนการเผาไหม้  ความร้อนจะถูกสะสมที่พื้นที่ใต้แนวเพดาน อุณหภูมิจะสูงขึ้น พื้นที่บริเวณส่วนบนจะเริ่มแผ่รังสีความร้อนลงสู่ด้านล่างทำให้ส่วนประกอบต่าง ๆ ภายในห้องร้อนขึ้นด้วยเมื่ออุณหภูมิในห้องสูงขึ้นเรื่อย ๆ จนถึง  จุดติดไฟได้ด้วยตัวเอง  ของสารต่าง ๆ ภายในห้องจะเกิดปฏิกิริยาลูกโซ่ขึ้นมาใหม่อีกทำให้ความร้อนเพิ่มขึ้นจากจุดเริ่มต้นของไฟ ในขณะที่ส่วนประกอบต่าง ๆ ภายในห้องคายไอระเหยร้อนออกมา  ความร้อนภายในห้องจะเพิ่มขึ้น  การคายไอระเหยร้อนก็ยิ่งเพิ่มมากขึ้นไปอีก  ส่งผลให้ทั้งห้องและส่วนประกอบต่าง ๆ ภายในห้องลุกไหม้ขึ้นพร้อม ๆ กันในเวลาอันสั้น
ไฟที่จำกัด

เป็นไฟที่เกิดจากการลุกไหม้อย่างรวดเร็วทันทีทันใดเสมือนการระเบิด  โดยสาเหตุจากการที่ไอร้อนจากการเผาไหม้จากส่วนอื่นอัดเข้ามาในพื้นที่ใดพื้นที่หนึ่งมานานจนมีแรงอัดมาก  จนเกิดความร้อนสูงและระเบิดขึ้นอย่างรุนแรง เรียกว่า  การติดไฟเอง (AUTOIGNITION) ของก๊าซต่าง ๆ
การป้องกันไฟ (FIRE PREVENTION)


หลักสำคัญ  คือ  การแยกองค์ประกอบของไฟออกจากกัน  เช่น  การเก็บวัสดุติดไฟไว้เท่าที่จำเป็นและในสถานที่ที่ห่างจากแหล่งกำเนิดของการติดไฟ  การเก็บสารไวไฟไว้ในภาชนะที่เหมาะสม  การป้องกันระบบไฟฟ้าลัดวงจร  การควบคุมการสูบบุหรี่ให้เป็นที่  การวางระเบียบในการเชื่อมการตัด  การเก็บสารเคมีอย่างถูกต้อง  การจัดให้มีการรักษาความสะอาดในสถานที่ทำงานที่ดี ฯลฯ
แหล่งกำเนิดของการติดไฟ (SOURCES OF IGNITION) 


ในการป้องกันนั้น  เราควรทราบสิ่งที่อาจจะเป็นต้นกำเนิดการติดไฟ  นอกจากเปลวไฟธรรมดาแล้ว   สิ่งเหล่านี้อาจจะเป็นสาเหตุของการติดไฟได้
1. อุปกรณ์ไฟฟ้า (ELECTRICAL) ส่วนมากมักเกิดจากอุปกรณ์ร้อนเกินไป (OVERHEAT) และกระแสไฟลัดวงจร (SHORT CIRCUIT)

2. การขัดสีของวัตถุ (FRICTION) เช่น แบริ่งร้อน (HOT BEARING) ไม่ได้ศูนย์ (MISALLIGNED) ชิ้นส่วนหัก (BROKEN MACHIN  PARTS) สิ่งเหล่านี้ถ้ามีการซ่อมบำรุงดี  มักจะมีการตรวจตราประจำ และการหล่อลื่นประจำ  จะเป็นการป้องกันได้
3. วัสดุที่ร้อนเกินไป (OVERHEART  MATERIALS)

4. ผิวร้อน (HOT  SURFACE) วัสดุที่ติดไฟกับผิวร้อนต้องให้มีระยะห่างกัน  หรือใช้ฉนวนหุ้มหรือไม่ก็ต้องมีการระบายอากาศที่พอเพียง
5. เปลวไฟจากเตา (BURNER  FLAME) หรือเปลวไฟจากอุปกรณ์อื่น ๆ ที่มีลักษณะเดียวกัน
6. การติดไฟด้วยตนเอง (SPONTANEOUS  IGNITION) เช่น ไฟโรโฟริค  ไออ้อน  ซัลไฟด์ (PYROPHORIC  ION  SULFIDE)

7. การตัดและการเชื่อม (CUTTING  AND  WELDING) ต้องมีมาตรการเข้มงวดในการควบคุมการตัดหรือเชื่อมเพื่อกันลูกไฟ หรือสะเก็ดร้อนต่าง ๆ
8. ความร้อนจากการอยู่ใกล้ไฟ (EXPOSURE)

9. ประกายไฟจากการกระทบกันของโลหะ (MECHANICAL  SPARKS) เช่น ของที่กระเด็นเข้าไปในเครื่องจักร  การใช้ค้อน
10. การสูบบุหรี่ (SMOKING)

11. การวางเพลิง (INCENDIARISM)

12. ฟ้าผ่า (LIGHTNING)

13. ไฟฟ้าสถิตย์ (STATIC ELECTRICITY)
ประเภทของไฟ (FIRE CLASSIFICATION)


ไฟแบ่งออกเป็นประเภทต่าง ๆ  ตามลักษณะของเชื้อเพลิง มาตรฐาน NFPA (NATION FIRE PROTECTION ASSOCIATION) ได้ดังนี้ คือ 


1. ไฟประเภท “A” คือ ไฟที่เกิดการเผาไหม้แล้วเป็นเถ้าถ่านในที่สุด ได้แก่ เพลิงไหม้ เชื้อเพลิงทั่วไป   เช่น ไม้ กระดาษ เสื้อผ้า หญ้า ฟาง ยางรถยนต์ ฯลฯ 
[image: image1.wmf]
[image: image2.wmf]2. ไฟประเภท “B” คือ ไฟที่เกิดจากไอระเหยของเชื้อเพลิงเหลว ไขมัน จาระบี น้ำมันหล่อลื่นและก๊าซ เพลิงจะวอดลงเมื่อหมดน้ำมันหรือก๊าซเชื้อเพลิงนั้น
[image: image3.wmf]3. ไฟประเภท “C” คือ ไฟที่ลุกไหม้กับอุปกรณ์ไฟฟ้าที่ยังมีกระแสไหลอยู่ รวมทั้งเพลิงไหม้วัสดุอื่นที่อยู่ใกล้กับแหล่งพลังงานไฟฟ้า เพลิงประเภทนี้ถ้าตัดกระแสไฟฟ้าออก การลุกไหม้จะกลายเป็นเพลิงประเภท A

4. ไฟประเภท “D” คือ ไฟที่ลุกไหม้จากโลหะติดไฟ สารเคมี ที่ทำปฏิกิริยากับน้ำและจะลุกติดไฟได้ เช่น แมกนีเซียม ไดตาเนียน เซอร์โตเมี่ยม และอื่น ๆ เพลิงที่ไหม้จากสารดังกล่าวมีความรุนแรงและอุณหภูมิสูง

RECHARGE

5. ไฟประเภท “K” คือ ไฟที่ลุกไหม้ในห้องครัว ซึ่งเกิดจาก คราบเขม่า เชื้อเพลิงที่เป็นน้ำมันทำอาหาร น้ำมันพืช น้ำมันจากสัตว์ และไขมัน เครื่องดับเพลิงที่เหมาะที่สุด คือเครื่องดับเพลิงประเภทน้ำผสมสารโปตัสเซี่ยมอะซิเตท
หลักในการดับเพลิง
สามารถทำได้ 4 วิธี  ดังนี้
1. การกำจัดเชื้อเพลิง (ELIMINATE FUEL SUPPLY) เมื่อขาดเชื้อเพลิงไฟก็จะดับ ซึ่งการกำจัดเชื้อเพลิงทำได้โดย
1.1 นำเชื้อเพลิงออกจากบริเวณอัคคีภัย หรือโดยการถ่ายทิ้ง (BLOWDOWN) สูบน้ำมันออกจากถัง การปิดทิศทางการไหล หรือเปลี่ยนทิศทาง (REROUTING FLOW) เป็นต้น   

1.2 ในกรณีขนย้ายเชื้อเพลิงออกไปไม่ได้ ให้ใช้วิธีนำสารอื่น ๆ มาเคลือบผิวของเชื้อเพลิงเอาไว้เช่นโฟม น้ำละลายเกลือ น้ำละลายผงซักฟอก หรือสารตัวอื่น เช่น LIGHT WATER FOAM เมื่อฉีดลงบนผิววัสดุแล้วจะปกคลุมอยู่นานตราบเท่าที่น้ำหรือสารเคมีอื่นๆ ที่ผสมน้ำยังไม่สลายตัว

2. การป้องกันออกซิเจนในอากาศรวมตัวกับเชื้อเพลิง(PREVEN OXYGEN IN AIR COMBINING WITH  FUEL)  การป้องกันออกซิเจนในอากาศรวมตัวกับเชื้อเพลิงทำได้สองอย่างคือการใช้ก๊าซเฉื่อยไปลดจำนวนออกซิเจนในอากาศ หรือการใช้สิ่งที่ผนึกอากาศคลุมเชื้อเพลิงไว้  สำหรับพื้นที่ที่มีไฟไหม้ไม่ใหญ่โตนักการใช้คาร์บอนไดออกไซด์  ผงเคมีแห้งหรือไอน้ำจะได้ผลดี โฟมเป็นตัวกั้นระหว่างเชื้อเพลิงกับอากาศที่ดีถ้าสามารถคลุมพื้นที่ได้ทั้งหมดโดยไม่มีช่องว่างแต่ใช้กับน้ำมันที่กำลังไหลไม่ได้ ผ้ากระสอบหรือผ้าหนาที่เปียก ๆ สามารถใช้ดับเพลิงที่เกิดในภาชนะเล็ก ๆ (OPEN  CONTAINERS) และตามท่อระบาย (TANK VENT) ได้

3. การลดความร้อนที่ทำให้เกิดการระเหย(ELIMINATION HEAT CAUSING OIL VAPOURI ZATION) 
ไอระเหยของน้ำมันคือ เชื้อเพลิง  ความร้อนทำให้น้ำมันระเหยเป็นไอ  ดังนั้นจึงจำเป็นต้องลดความร้อนลงเพื่อไม่ให้น้ำมันระเหยเป็นไอ  น้ำเป็นตัวสำคัญที่สุดในการลดความร้อน โดยเฉพาะน้ำที่มีฝอยละเอียดจะมีประสิทธิภาพมาก  ฝอยน้ำที่ฉีดลงไปบนเปลวไฟจะไปลดความร้อนซึ่งเป็นตัวที่จะทำให้การกลายเป็นไอของน้ำมันและเป็นตัวลดอุณหภูมิของผิวน้ำมันซึ่งเป็นการป้องกันการระเหยเป็นไอด้วย  นอกจากนั้นยังเป็นตัวลดความร้อนของวัสดุและอุปกรณ์ใกล้เคียงต่าง ๆ ให้ต่ำกว่าจุดติดไฟของไอน้ำมันด้วย

4. การตัดปฏิกิริยาลูกโซ่ (CHAIN REACTION) เป็นวิธีการดับเพลิงแบบใหม่ได้ผลมากโดยการใช้สารบางชนิดที่มีความไวต่อออกซิเจนมากเมื่อฉีดลง สารดังกล่าวได้แก่พวกไฮโดรคาร์บอนประกอบกับฮาโลเจน (HALOGENATED HYDROCARBON) ซึ่งสารฮาโลเจนได้แก่ไอโอดีโบรมีนคลอรีนและฟลูออรีน สารดับเพลิงประเภทนี้เรียกว่า ฮาลอน (HALON) เป็นต้น  

การลุกลามของเพลิง (PROPAGATION OF FIRE)

คือการที่เพลิงลุกไหม้  ลุกลามแผ่อาณาเขตไปจากจุดต้นกำเนิดเป็นผลให้สารติดไฟที่อยู่บริเวณใกล้เคียงรับความร้อนสะสม (HEAT SPONTENEOUS) จนเกิดการลุกไหม้ติดไฟ  การที่เพลิงลุกลามติดต่อไปได้นั้น สืบเนื่องมาจาก 4 วิธี  ดังนี้
1.  การนำความร้อน ( CONDUCTION)
[image: image6.wmf]
2.  การพาความร้อน (CONVECTION)

3.  การแผ่รังสีความร้อน (RADIATION)

๔.  การสัมผัสเปลวความร้อนโดยตรง  (FLAMMING)

2.2 เครื่องดับเพลิงเคมีสำหรับดับเพลิงขั้นต้น

เครื่องดับเพลิงเคมีสำหรับดับเพลิงขั้นต้น หมายถึงเครื่องดับเพลิงที่บรรจุด้วยสารเคมีประเภทต่างๆ  ไว้ภายในถังและใช้ก๊าซเป็นตัวขับดัน  หรือมีแรงดันในตัวของมันเอง สามารถหยิบยก หิ้ว เคลื่อนที่ไปได้รวดเร็ว เพื่อใช้ในการดับเพลิงเบื้องต้น  เท่านั้น
[image: image10.wmf]
ปัจจุบันการผลิตหรือจำหน่ายเครื่องดับเพลิงต้องเป็นไปตามมาตรฐานผลิตภัณฑ์อุตสาหกรรมโดยสำนักงานมาตรฐานผลิตภัณฑ์อุตสาหกรรม  ได้ตราออกเป็นมาตรฐานบังคับใช้ที่  มอก. 332 สำหรับเครื่องดับเพลิงประเภทผงเคมีแห้ง มอก. ๘๘๑ สำหรับเครื่องดับเพลิงประเภทคาร์บอนไดออกไซด์เหลว และมอก. 882 สำหรับเครื่องดับเพลิงประเภทโฟม ดังนั้นผู้ผลิตหรือจำหน่ายเครื่องดับเพลิงทุกยี้ห้อ  จะต้องได้รับอนุญาตให้แสดงเครื่องหมาย มอก. จึงจะผลิตหรือจำหน่ายได้  รวมถึงการพิมพ์ข้อความโฆษณาต้องเป็นไปตามที่ได้ระบุไว้ในใบอนุญาต มิฉะนั้นจะมีความผิดตามมาตรา 20, 48 ต้องระวางโทษจำคุกไม่เกิน 2 ปี หรือปรับ 1 แสนบาท ดังนั้นเครื่องดับเพลิงที่มีจำหน่ายทุกบริษัททุกยี้ห้อนั้น ต้องเป็นไปตามมาตรฐานเดียวกัน แต่จะมีข้อแตกต่างที่ไม่เหมือนกันในด้านระดับความสามารถในการดับเพลิง (FIRE RATING) 
ความสามารถในการดับเพลิง (FIRE RATING) ประเภท  A

[image: image11.wmf]
[image: image12.wmf]ความสามารถในการดับเพลิง (FIRE RATING) ประเภท B
เครื่องดับเพลิงเคมีสำหรับดับเพลิงขั้นต้นจากอดีตจนถึงปัจจุบันได้มีผู้เชี่ยวชาญแบ่งประเภทของเครื่องดับเพลิงออกเป็นหลาย ๆ ประเภท ซึ่งผู้อ่านไม่มีความจำเป็นที่จะต้องจดจำว่ามีกี่ประเภทกันแน่  แต่ขอให้รู้ว่ามีเครื่องดับเพลิงอะไรบ้าง และทำงานอย่างไรเท่านั้นเอง  ในที่นี้จะขอยกตัวอย่างมาประมาณ 6 ประเภท 
[image: image13.wmf]1. เครื่องดับเพลิงประเภทน้ำธรรมดา  เป็นเครื่องดับเพลิงแบบดั้งเดิมที่ใช้น้ำในการฉีดดับเพลิงด้วยแรงดันโดยการสูบด้วยมือ  หรือใช้ก๊าซคาร์บอนไดออกไซด์  หรือก๊าซไนโตรเจน  ที่มีความดันประมาณ  100 - 150 ปอนด์ต่อตารางนิ้ว  อัดดันก็ได้  เครื่องดับเพลิงประเภทนี้เหมาะสำหรับการดับเพลิงที่ลุกไหม้ประเภท A
2. เครื่องดับเพลิงประเภทโฟม (ฟองก๊าซ) เครื่องดับเพลิงแบบยกหิ้วชนิดโฟมบรรจุน้ำผสมโฟมเข้มข้น เมื่อผสมกับอากาศจะเป็นฟองโฟม เมื่อฉีดออกมาจะเป็นน้ำยาฟองโฟมสีขาว มีประสิทธิภาพในการดับเพลิง จำพวก ไม้ ผ้า กระดาษ พลาสติก ยาง น้ำมันเชื้อเพลิง และสารเคมีทุกชนิด มีส่วนของน้ำช่วยลดอุณหภูมิ ชนิดตัว
ถังสแตนเลส  มีคุณสมบัติพิเศษ โดยมีแผ่นฟิล์มน้ำปิดไอเชื้อเพลิง ปกคุลมมิให้ไฟย้อนติดขึ้นมาอีก
[image: image14.png]




3. เครื่องดับเพลิงประเภทฮาลอน 1211 Bromochlorodifluoromethane (BCF) น้ำยา HALON หรือ ฮาลอน 1211 ที่บรรจุอยู่ภายในภาชนะเครื่องดับเพลิงด้วยระบบสะสมความดันของก๊าซในโตรเจนด้วยความดัน 40 ปอนด์ต่อตารางนิ้ว เป็นเครื่องดับเพลิงที่มีความสามารถในการดับเพลิงประเภทน้ำมันเชื้อเพลิงและไฟฟ้าได้ดี จึงนิยมที่จะติดตั้งประจำรถยนต์  เพราะมีขนาดและน้ำหนักที่ไม่มากนัก  แต่มีประสิทธิภาพในการดับเพลิงสูงกว่าคาร์บอนไดออกไซด์เหลว  ถึง 2 เท่า

ปัจจุบันมีการรณรงค์เลิกใช้เครื่องดับเพลิงประเภทนี้  เนื่องจากอยู่ในกลุ่มสาร CFCS มีผลทำลายชั้นโอโซน สาเหตุการเกิดสภาวะโลกร้อน
[image: image16.wmf]NORMAL

RECHARGE

4. เครื่องดับเพลิงประเภท ฮาโลตรอน (Halotron) เป็นสารดับเพลิงที่ใช้ทดแทนสารฮาลอนไม่ทำลายชั้นโอโซน เป็นมิตรต่อสิ่งแวดล้อม สามารถดับเพลิงได้ทุกประเภท (A-B-C) ลักษณะการฉีดออกเป็นก๊าซ ฉีดแล้วจะระเหยไปจะไม้ทิ้งคราบสกปรกไม่ทำลายสิ่งของเครื่องใช้ ฉีดได้หลายครั้ง จะเก็บรักษาไว้ได้นาน เหมาะสำหรับติดตั้งในห้อง Clean Room ห้องคอมพิวเตอร์ ห้องทดลอง ห้องคอนโทรนไฟฟ้า ห้องสำนักงาน
[image: image17.wmf]5. เครื่องดับเพลิงแบบผงเคมีแห้ง  เป็นเครื่องดับเพลิงที่บรรจุผงเคมีไว้ด้านในปัจจุบันนี้สารเคมีที่ใช้โดยทั่วไป ได้แก่  โซเดียมไบคาร์บอเนต  โปตัสเซียมไบคาร์บอเนต และแอมโมเนียมฟอสเฟต  ซึ่งแต่ละประเภทนั้นบรรจุไว้ในถังโดยใช้ก๊าชไนโตรเจน หรือก๊าซคาร์บอนไดออกไซด์ เป็นตัวขับดัน ผงเคมีที่บรรจุอยู่ในเครื่องดับเพลิงชนิดนี้มีคุณสมบัติและสีที่แตกต่างกัน บางชนิดดับเพลิงได้ 3 ประเภท บางชนิดดับเพลิงได้ 2 ประเภท   เครื่องดับเพลิงชนิดนี้มีลักษณะภาชนะบรรจุ แบ่งเป็น 3 แบบ 1. แบบมีท่อก๊าชเป็นตัวขับดัน 2. แบบสะสมความดัน
3. ลูกบอลดับเพลิง  สำหรับเครื่องดับเพลิงเคมีเบื้องต้นที่นิยมใช้กันมากในปัจจุบันก็คือ  แบบสะสมความดันและมีมาตรวัดเนื่องจากมีราคาถูก  หาซื้อได้ง่าย  และยังสามารถดับเพลิงได้ถึงสามประเภท

6. เครื่องดับเพลิงประเภทคาร์บอนไดออกไซด์เหลว (CO2) เป็นเครื่องดับเพลิงที่ตัวเครื่องทำด้วยโลหะที่มีความแข็งแรง  สามารถทนความดันได้ประมาณ  3,000 ปอนด์ต่อตารางนิ้ว ภายในบรรจุด้วยก๊าซคาร์บอนไดออกไซด์เหลว ที่ความดัน ประมาณ 900 ปอนด์ต่อตารางนิ้ว   เครื่องดับเพลิงประเภทนี้เหมาะสำหรับการดับเพลิง ประเภท B. และ C. แต่ไม่เหมาะสำหรับการดับเพลิง ประเภท A.  และยังไม่เหมาะกับการดับเพลิงในที่แคบหรือในที่อับอากาศ
ปัจจุบันมีการรณรงค์เลิกใช้เครื่องดับเพลิงประเภทนี้  เนื่องจาก อยู่ในกลุ่มสาร CFCS มีผลทำลายชั้นโอโซน สาเหตุการเกิดสภาวะ โลกร้อน
ในการใช้เครื่องดับเพลิงแต่ละชนิด  จำเป็นที่ต้องทราบประเภทของไฟ วิธีการดับเพลิง  ลักษณะและขอบเขตของไฟ  ประสิทธิภาพ   และความเป็นภยันตรายในการดับเพลิงของเครื่องดับเพลิงชนิดนั้น
และจงจำไว้ว่า  เครื่องดับเพลิงเคมี ใช้สำหรับดับเพลิงขั้นต้นเท่านั้น  จะนำไปดับเพลิงรายใหญ่นั้นไม่เกิดผลเลย
วิธีใช้เครื่องดับเพลิงเคมีสำหรับดับเพลิงขั้นต้น

1.  ดึงสลักออกจากคันบีบ

2.  จับปลายสายพร้อมบีบคันบีบ

ชนิดและสมรรถนะของเครื่องดับเพลิง
	ชนิดของสารดับเพลิง
	สัญลักษณ์ประเภทของเพลิงที่ใช้ดับ
	ดับเพลิงได้จำพวก
	อายุการใช้งาน

	น้ำ (Water)
	A
	ไม้ ผ้า กระดาษ หญ้า พลาสติก ยาง
	-

	โฟม (Chemical Foam)
	A - B
	ไม้ ผ้า กระดาษ พลาสติก  ยาง                น้ำมันเชื้อเพลิงต่างๆ
	1 - 2 ปี

	คาร์บอนไดออกไซด์ (CO2)
	B - C
	น้ำมันเชื้อเพลิง  ไฟฟ้าช็อต
	มากกว่า 10 ปี

	ผงเคมีแห้ง (Dry Chemical)
	ชนิดตัวยา Ammo

Nium  phosphote

A – B- C
	ไม้ ผ้า กระดาษ น้ำมันเชื้อเพลิง           ไฟฟ้าช็อต
	5 - 10 ปี

	
	ชนิดตัวยา Sodium

Bicarbonate 

B - C
	น้ำมันเชื้อเพลิง ไฟฟ้าช็อต
	3 - 5 ปี

	
	ชนิดตัวยา Potassium

Bicarbonate.
 B - C
	น้ำมันเชื้อเพลิง ไฟฟ้าช็อต
	5 - 7 ปี

	ฮาลอน BCF.Halon 1211

*ควรงดใช้เนื่องจาก             อยู่ในกลุ่มสาร CFCS
	A – B - C
	ไม้ ผ้า กระดาษ น้ำมันเชื้อเพลิง           ไฟฟ้าช็อต
	มากกว่า 10 ปี

	ฮาโลตรอน Halotron TM 
สารดับเพลิงตัวใหม่             ใช้ทดแทน Halon 1211
	A – B - C
	ไม้ ผ้า กระดาษ น้ำมันเชื้อเพลิง           ไฟฟ้าช็อต
	มากกว่า 10 ปี


ข้อแนะนำในการตรวจเช็คเครื่องดับเพลิง

ชนิดผงเคมีแห้ง  แบบสะสมความดัน (DRY CHEMICAL EXTIGUISHER STORAGE PRESSURE TYPE)


1.  ตรวจสอบสลักพร้อมซีลล็อคของเครื่องดับเพลิง ตรงคันบีบว่าอยู่ในสภาพเรียบร้อยหรือไม่

2.  ตรวจเช็คสภาพสายฉีด ดูการแตกหรือชำรุด พร้อมตรวจสอบว่ามีการอุดตันของสายฉีดหรือไม่

3.  คว่ำถังดับเพลิง  เพื่อให้สารเคมีภายในถังคลายการอัดแน่น และป้องกันการจับตัวเป็นก้อน

4.  ตรวจสอบมาตรวัดความดัน PRESSURE GAUGE โดยมาตรวัดความดันขณะหันหน้ามองตัวถังดับเพลิง ด้านขวามือจะมีข้อความ OVER CHARGE ด้านซ้ายมือมีข้อความว่า RECHARGE และตรงกลางมีช่องสีเขียว 
มีตัวเลข 195 

วิธีการตรวจสอบเครื่อง  สังเกตเข็มสีเหลืองในมาตรวัดความดันชี้ในช่องสีเขียวหรือค่อนไปทาง OVER CHARGE (ขวามือ) เล็กน้อย แสดงว่าเครื่องอยู่ในสภาพเรียบร้อยดี ในกรณีเข็มสีเหลืองในมาตรวัดความดันชี้ไปทาง RECHARGE (ด้านซ้าย) แสดงว่าเครื่องอยู่ในสภาพต้องทำการบรรจุใหม่หรือขัดข้อง (สังเกตตามรูป)  
   ใช้ได้                                 ใช้ไม่ได้

การใช้และบำรุงรักษาเครื่องดับเพลิง
1.  การติดตั้ง ขึ้นอยู่กับกฎหมายแต่ละฉบับแต่โดยทั่วไป

-  ควรติดตั้งในพื้นที่ที่หยิบฉวยได้สะดวก  โดยไม่มีสิ่งกีดขวางและไม่วางชิดกับเชื้อเพลิงจนเกินไป

-  ติดตั้งสูงจากพื้น  1 - 1.40 เมตร

-  หากติดตั้งตั้งแต่สองเครื่องขึ้นไป แต่ละเครื่องต้องมีระยะห่างไม่เกิน 20 เมตร
-  ในจุดเก็บสารไวไฟควรเลือกใช้ขนาดไม่ต่ำกว่า  15 ปอนด์  FIRE RATING ไม่น้อยกว่า 6A - 20B

2.  ประสิทธิภาพ

-  สามารถดับเพลิงที่เกิดจากไฟฟ้าช็อต น้ำมัน ก๊าซ ผ้า กระดาษ พลาสติก ยางรถยนต์ ฯลฯ

-  การติดตั้งในพื้นที่  100  ตารางเมตร ต่อ 1 เครื่อง หรือทุกระยะ 20 เมตร ต่อ 1 เครื่อง

-  ระยะเวลาในการฉีดโดยเฉลี่ย  วินาที ละ 1 ปอนด์

-  ระยะทางในการฉีดประมาณ 6 - 8 เมตร  ระยะหวังผลที่ประมาณ  3  เมตร

3.  การฉีดใช้งาน
-  เข้าเหนือลมและฉีดตรงไปยังฐานของไฟ  ไม่ควรชิดเกิน 2 เมตร และไม่ควรห่างเกิน 4 เมตร
-  ส่ายหัวฉีดไปมาเพื่อให้สารเคมีปกคลุมทั่วพื้นที่
-  เมื่อไฟดับควรเดินถอยหลังและไม่ควรปล่อยหัวฉีดเพื่อป้องกันการระเบิดหวนกลับ (BACKDAFT)

4.  การตรวจสอบและบำรุงรักษา
-  ตรวจเช็คแรงดันโดยสังเกตจากมาตรวัดเข็มชี้ตรงกลางช่องสีเขียว (195 PSI) หรือค่อนไปทาง OVER CHARGE  (ขวามือ)เล็กน้อย แสดงว่าเครื่องอยู่ในสภาพใช้งานได้ดี ในกรณีเข็มสีเหลืองในมาตรวัดความดันชี้ไปทาง RECHARGE (ด้านซ้าย) แสดงว่าเครื่องอยู่ในสภาพต้องทำการบรรจุใหม่หรือขัดข้อง
-  ควรทำการตรวจสอบทุกๆ 3 - 6 เดือน
5.  ข้อควรระวัง
-  ในกรณีฉีดดับเพลิงจำพวกน้ำมันหรือของเหลวติดไฟ  ห้ามจ่อหัวฉีดอยู่กับที่ เพราะความแรงจากการฉีดจะทำให้น้ำมันกระเด็น  ลวกตัวหรือทำให้ดับเพลิงมิได้  ควรย่อตัวลงแล้วฉีดส่ายไป-มา
6.  ข้อแนะนำในการเลือกใช้
-  ควรเลือกใช้เครื่องดับเพลิงที่มีระดับความสามารถในการดับเพลิงสูง
-  ขนาดที่ใช้กับบ้านพักอาศัย ควรเป็น 10  ปอนด์ FIRE RATING 6A - 30B

-  ขนาดที่ใช้กับโรงงานอุตสาหกรรม ควรเป็น 10  ปอนด์ FIRE RATING 10A - 40B
2.3  ความปลอดภัยในการใช้ก๊าซหุงต้ม
ก๊าซหุงต้มหรือก๊าซปิโตเลียมเหลว หรือที่กล่าวถึงในชื่ออื่นๆ เช่น แก๊ส  ก๊าซ แอล.พี.จี. (LPG)  เหล่านี้ล้วนมีความหมายเดียวกันหมายถึงเชื้อเพลิงชนิดหนึ่งที่ใช้ตามบ้านเรือน ร้านค้าและสถานที่ประกอบอาหารเพราะเป็นเชื้อเพลิงที่สะอาดเหมาะแก่การหุงต้มอาหารนอกจากนั้น ก๊าซยังเป็นเชื้อเพลิงคุณภาพดี เหมาะแก่การใช้ในอุตสาหกรรมต่างๆมากมายและยังขยายการใช้ไปในรถยนต์อย่างแพร่หลายมากขึ้น 
ก๊าซเป็นผลิตภัณฑ์ปิโตรเลียมที่ได้มาจาก 2 ขบวนการ  คือ 
1. จากขบวนการกลลั่นน้ำมันดิบ
2. จากขบวนการแยกก๊าซธรรมชาติ
โดยมีองค์ประกอบที่สำคัญดังนี้  คือ 

· ก๊าซโปรเพนบริสุทธิ์ (C3H8)  70 %
· ก๊าซบิวเทนบริสุทธิ์ (C4H1O)  30 %
ในอุณหภูมิปกติก๊าซปิโตรเลียมเหลวจะมีสภาพเป็นไอก๊าซแต่ถ้าอยู่ในที่จำกัดมีความดันก็สามารถเปลี่ยนสภาพเป็นก๊าซเหลวได้ ถ้าเราจะรู้ซึ้งการใช้ก๊าซอย่างปลอดภัยได้นั้นเราจำเป็นต้องเข้าใจถึงคุณสมบัติต่างๆ  ของก๊าซ  ดังนี้
1.  สี  ก๊าซปิโตรเลียมเหลวเป็นสารไม่มีสีฉะนั้นกรณีเกิดการไหลรั่วของก๊าซเราจึงมองไม่เห็น แต่ในกรณีที่ก๊าซรั่วออกมามากหรือน้ำก๊าซรั่วเราจะมองเห็นเป็นละอองขาว  ความจริงแล้วละอองขาวที่มองเห็นนั้น คือ ไอน้ำซึ่งกลั่นตัวเนื่องจากได้รับความเย็นจากการระเหยของก๊าซ  
2.  กลิ่น  ก๊าซปิโตรเลียมเหลวเป็นสารไม่มีกลิ่นจึงจำเป็นต้องเติมสาร เอทิลเมอร์แคบเทน (Ethyl Mercaptan) ลงไปเพื่อให้เกิดกลิ่นฉุนและเป็นการเตือนเมื่อเกิดก๊าซรั่ว
3.  ไม่เป็นพิษ  ก๊าซปิโตรเลียมเหลวเป็นสารไม่มีพิษ  แต่ถ้าเราหายใจสูดดมเข้าไปมากอาจเกิดการวิงเวียนเป็นลมได้  ทั้งนี้เพราะร่างกายได้รับออกซิเจนไม่เพียงพอ
4.  หนักกว่าอากาศ   ก๊าซปิโตรเลียมเหลว เมื่อมีสภาพเป็นไอก๊าซจะหนักประมาณ 2 เท่าของอากาศเมื่อก๊าซรั่วจึงทำให้ไหลไปรวมอยู่ในที่ต่ำ ดังนั้น ที่ตั้งถังก๊าซจึงไม่ควรเป็นที่ต่ำกว่าระดับพื้นทั่วไป เช่น ไม่ควรตั้งถังก๊าซในห้องใต้ดิน ใกล้หลุมบ่อ หรือรางระบายน้ำ  
5.  เบากว่าน้ำ  ก๊าซปิโตรเลียมเหลวเมื่อมีสภาพเป็นน้ำ ก๊าซจะหนักประมาณครึ่งหนึ่งของน้ำจึงลอยอยู่เหนือน้ำไม่จมน้ำ ถ้าก๊าซรั่วลงในคูน้ำ ท่อน้ำหรือแม่น้ำลำคลองอาจจะไหลไปตามลำน้ำไปติดไฟได้
6.  จุดเดือด  ก๊าซปิโตรเลียมเหลวมีจุดเดือดต่ำมากประมาณ 0 องศาเซลเซียส ดังนั้นเมื่อก๊าซถูกปล่อยออกมาจากภาชนะบรรจุพ้นสภาพถูกกดดันก๊าซจะเดือดและเปลี่ยนสภาพเป็นไอทันที การที่ก๊าซจะระเหยหรือเดือด
จำเป็นต้องดึงดูดความร้อนจากบริเวณใกล้เคียงจึงทำให้อากาศบริเวณก๊าซรั่วเย็นและเป็นหมอกขาว  ในการทำงานเกี่ยวกับก๊าซ ห้ามไม่ให้น้ำก๊าซสัมผัสส่วนสำคัญของร่างกายเพราะน้ำก๊าซมีความเย็นจัดถึงกับไหม้ได้ 
7.  อัตราการขยายตัวสูง  ก๊าซปิโตรเลียมเหลวมีการขยายตัวสูงถ้าอุณหภูมิเพิ่มขึ้น อุณหภูมิเพิ่มขึ้น 1 องศาเซียลเซียส การขยายตัวจะเพิ่มขึ้น 14.7 ปอนด์/ตารางนิ้ว ดังนั้นการเติมก๊าซลงในภาชนะบรรจุ จึงไม่ควรเติมให้เต็มเพื่อมีช่องสำหรับการขยายตัว เมื่อได้รับความร้อนหรือกระแทก  ก๊าซปิโตรเลียมเหลวเมื่อเปลี่ยนสภาพเป็นไอก๊าซจะมีปริมาณเพิ่มขึ้น 250 เท่า ดังนั้นถังก๊าซเล็กๆสามารถเก็บพลังงานไว้มากมายในขณะเดียวกันถ้าน้ำก๊าซรั่วจะมีอันตรายมากกว่าไอก๊าซรั่วถึง 10 เท่า
8.  ความดันสูง  ก๊าซปิโตรเลียมเหลวเมื่อมีอุณหภูมิสูงขึ้นความดันของก๊าซมีอุณหภูมิสูงขึ้นภาชนะบรรจุต้องทนต่อแรงดันสูงโดยปกติถังบรรจุก๊าซ  จะถูกอัดที่ความดัน 120 ปอนด์/ตารางนิ้ว การใช้ภาชนะบรรจุที่ไม่ได้มาตรฐานอาจจะเกิดอุบัติเหตุร้ายแรงและเป็นอันตรายได้
9.  ความข้นใสต่ำ  ก๊าซปิโตรเลียมเหลวมีความข้นใสน้อยมากจึงทำให้ก๊าซรั่วซึมได้ง่ายกว่าของเหลวอื่น ดังนั้นอุปกรณ์ที่ใช้กับก๊าซต้องแน่นหนากว่าอุปกรณ์ที่ใช้กับอย่างอื่น
10.  ความร้อนสูง  ก๊าซปิโตรเลียมเหลวเป็นเชื้อเพลิงที่ให้ความร้อนสูงเมื่อเปรียบเทียบกับเชื้อเพลิงอื่นๆ 
การใช้ถังก๊าซ 
1.  ให้ซื้อถังก๊าซจากร้านตัวแทนจำหน่ายที่มีมาตรฐาน
2.  ต้องมีซีลผนึกบนวาล์วหัวถัง
3.  เมื่อก๊าซหมด  ให้นำไปเปลี่ยนกับร้านจำหน่าย ไม่ควรถ่ายเทก๊าซด้วยตนเอง
4.  ต้องมี  เดือน  ปี  ที่ทดสอบถังครั้งสุดท้ายไม่เกิน 5 ปี
5.  ต้องมีข้อห้าม  อันตรายห้ามกลิ้งห้ามกระแทก เขียนไว้ที่ตัวถัง
6.  ต้องบอกน้ำหนักอย่างชัดเจน
7.  ต้องไม่บุบ  ไม่บวม  ไม่เป็นสนิมหรือผุกร่อน
8.  ต้องมีวาล์วนิรภัยอยู่ในสภาพปกติ จะทำงานที่ความดัน 375 PSI 

             วาล์วนิรภัย                                     -------------------วาล์วปิด-เปิด
                                                                      ------------------ออกไปยังเครื่องปรับ
เปิดเมื่อความดันสูง----------
                                                  -------------------------------แรงดันจากถัง                                             
การใช้เครื่องปรับความดันก๊าซ(เร็กกูเรเตอร์)
1.  ต้องเป็นชนิดแรงดันต่ำ
2.  ต้องเป็นชนิดที่ใช้กับก๊าซโดยเฉพาะ  ซึ่งมีอักษร LPG ประทับตราไว้เท่านั้น
3.  ไม่ควรปรับแต่งความดันก๊าซด้วยตัวเอง ความดันปกติ 1.5 PSI

        แรงดันเข้า 120 PSI-----                                                          ------ แรงดันออก 0.8 - 1.5 PSI 
                จานถ่วงลิ้น-------
เครื่องปรับความดันก๊าซ(เร็กกูเรเตอร์)
การใช้สายส่งก๊าซและเข็มขัดรัดท่อ
1.  สายส่งก๊าซต้องเป็นที่ผลิตใช้สำหรับก๊าซ LPG เท่านั้น
2.  ความยาวของท่อไม่เกิน  1.5 – 2  เมตร
3.  ต้องใช้เข็มขัดรัดท่อที่เป็นโลหะและไม่เป็นสนิม

 เครื่องปรับความดันและสายส่งก๊าซ
การใช้เตาก๊าซ
1.  วางถังลักษณะตั้ง วาล์วปิด – เปิด อยู่ด้านบน ควรห่างจากเตา 1 – 2 เมตร และอากาศถ่ายเทได้สะดวก
2.  เตาก๊าซที่ไม่มีระบบอัตโนมัติในการจุดไฟ  ควรจุดที่เตาก่อนเปิดวาล์วก๊าซ
3.  เมื่อเลิกใช้งานให้ปิดวาล์วที่ถังก๊าซก่อน  เมื่อไฟในเตาดับสนิทแล้วให้ปิดสวิตซ์ที่เตาอีกครั้ง
เมื่อก๊าซรั่วโดยทราบจากกลิ่น

1.  ให้รีบปิดวาล์วก๊าซ
2.  ห้ามเปิดหรือปิดสวิตซ์ไฟในห้องนั้น
3.  ห้ามจุดไฟเช็คหรือบุหรี่ในบริเวณนั้น
4.  ให้เปิดประตูหน้าต่างเพื่อให้อากาศถ่ายเทได้สะดวก
5.  ใช้ไม้กวาดหรือผ้าโบกปัดเพื่อให้ก๊าซเจือจางลง
เมื่อเกิดเพลิงไหม้เตาก๊าซ
1.  ปิดวาล์วที่ถังก๊าซ  
2.  ถ้าปิดวาล์วไม่ได้  ให้ใช้น้ำสาดไปที่เปลวไฟแรง ๆ
3.  ถ้ามีเครื่องดับเพลิงเคมีเบื้องต้น  ควรใช้เครื่องดับเพลิงเคมีเบื้องต้นดับ
การตรวจหารอยรั่ว
ให้ใช้น้ำสบู่ลูบไปตามสายและข้อต่อต่าง ๆ ถ้ามีฟองเกิดขึ้นบริเวณจุดใดแสดงว่ามีการรั่ว  ให้รีบแก้ไขทันที
หลักปฏิบัติเมื่อเกิดอุบัติเหตุของแหล่งเก็บหรือผลิต
ในกรณีที่เกิดไฟไหม้หรือการรั่วของก๊าซ  สิ่งที่ควรระวังคือ
1.  การเข้าใกล้ไฟหรือรูรั่ว  ต้องเข้าทางด้านเหนือลม
2.  ไล่คนออกจากบริเวณที่มีกลุ่มก๊าซ  และขจัดสิ่งที่จะเป็นต้นเหตุให้ก๊าซติดไฟ  ทั้งนี้ต้องกระทำทันทีทันใด
3.  จัดคนเฝ้าบริเวณนั้นไว้  อย่าให้คนเข้าใกล้ระยะ  60  เมตร
เมื่อก๊าซรั่วแต่ไม่ติดไฟ
ให้ปิดลิ้นวาล์ว  ที่สามารถจะหยุดการไหลได้โดยทันที  ใช้ฝอยน้ำช่วยในการลดไอของก๊าซ  และเปลี่ยนทิศทางให้ไปในทางที่ปลอดภัย  โดยการฉีดฝอยน้ำจากด้านข้างของทิศทางกลุ่มก๊าซ  แต่ผู้ถือหัวฉีดต้องระวังอย่า
เข้าไปในกลุ่มก๊าซและควรอยู่หลังฝอยน้ำ  เพื่อป้องกันความร้อนของก๊าซเกิดติดไฟขึ้นกะทันหัน
กลุ่มก๊าซที่ยังไม่ติดไฟนั้น  เป็นอันตรายมากกว่าก๊าซที่ติดไฟโดยเฉพาะถ้าเราไม่สามารถปิดวาล์วเพื่อหยุดการรั่วไหลของก๊าซได้อย่างรวดเร็ว  วิธีการก็คืออยู่ให้ห่างและใช้น้ำจำนวนมาก ๆ  ฉีดไปยังกลุ่มก๊าซ
ในกรณีที่ท่อหรือถังใส่ก๊าซแตก(LINE  OR  VESSEL) ใกล้เตา (HEATER)โดยเฉพาะบริเวณที่อยู่ใต้ลม  ควรจะหยุด  (SHOT  DOW) แต่กลุ่มก๊าซอาจติดไฟขึ้นจากผิวโลหะอิฐที่กำลังร้อนภายในเตาได้  หลังจากที่หยุดเตาไปเป็นเวลาพอสมควร  เตาจึงเย็นลง  ดังนั้น  ควรพยายามฉีดฝอยน้ำไล่กลุ่มก๊าซให้ออกไปจากเตา
ในกรณีที่ถังเก็บก๊าซเกิดเพลิงไหม้  ถ้าน้ำที่ฉีดเลี้ยงถังมีจำนวนไม่พอ  อาจเกิดระเบิดได้  ถ้าสังเกตเห็นไฟใหญ่ขึ้นและมีเสียงดังมากขึ้น  แสดงว่ากำลังดันในถังเพิ่มขึ้น  และอาจเกิดระเบิดได้  ให้ทุคนออกไปอยู่ในที่ ๆปลอดภัย
การที่ถังพังลงนั้นเกิดจากส่วนของถังที่หุ้มส่วนที่เป็นไอ (VAFOUR SPACE) นั้น ได้รับความร้อนมากเกินไป (OVERHEATED) จะอ่อนตัวลงไม่สามารถรับแรงดันภายในได้จะเกิดการระเบิดขึ้น ดังนั้นการฉีดน้ำเลี้ยงส่วนที่หุ้มส่วนที่เป็นไอ จึงมีความสำคัญมาก เพราะจะเป็นสาเหตุของการระเบิด
เมื่อก๊าซรั่วแล้วติดไฟ

ห้ามดับไฟที่กำลังไหม้ก๊าซ  เว้นไว้แต่สามารถจะปิดหรือควบคุมการรั่วนั้นได้  ให้ใช้น้ำปริมาณมาก ๆ  ฉีดไปที่ผิวของอุปกรณ์หรือวัตถุที่ได้รับความร้อนให้เร็วที่สุดเท่าที่จะทำได้  โดยเฉพาะท่อ  ถัง  ที่โดนเปลวไฟหรือได้รับความร้อนจากการแผ่รังสี  แล้วพยายามหาทางปิดหรือหยุดการไหลของก๊าซ  ในกรณีที่ลิ้นที่จะปิดอยู่ในกองไฟ  ให้พิจารณาการเข้าไปปิดลิ้นโดยใช้ฝอยน้ำและเสื้อผ้าป้องกันไฟการเข้าใกล้ต้องทำอย่างระมัดระวังไฟแลบกลับ  

ถ้าไม่สามารถจะปิดก๊าซได้  ให้ควบคุมเปลวที่พุ่งออกมาโดยการฉีดน้ำป้องกันอุปกรณ์รอบ ๆ  ไม่ให้เกิดอันตราย  ไฟไหม้ก๊าซเชื้อเพลิงที่เหลือจะหมดไป  ไฟก็จะดับลง

ผงเคมีแห้งใช้ได้ผลดีในการดับไฟไหม้ก๊าซที่ไม่ใหญ่นัก  และควรฉีดไปเหนือจุดที่ก๊าซรั่วออกมา  สำหรับคาร์บอนไดออกไซด์เหลว(CO 2) นั้นใช้ได้กับก๊าซที่มีความดันต่ำ ๆ 

